《帽岛笼烟为尹性之御史赋》
明代·程敏政

一山突起圆且卓，两山夹峙如展角。俨然唐制落丹青，秀出天工谢雕琢。

故家庭户对山启，入眼分明不盈握。烟际时笼翠霭深，风前肯受黄尘浊。

颇疑巨灵发其祥，往往圭璋蕴奇璞。主人似出尹吉甫，拄笏无嫌往来数。

豸冠相峙两相高，十载威名动山岳。朅来笑踏尘网中，猿鸟惊违几弦朔。

山容彷佛入幽梦，世味炎凉听谁学。湘鬟渺渺镜难匀，笠泽茫茫缨可濯。

地因人胜古则然，愧乏高吟寄绵邈。愿取重占披絮云，一日甘霖沛新渥。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。